b"\n_START_ARTICLE_\nFlash animacija\n_START_PARAGRAPH_\nFlash animacija arba Flash multiplikacija\xc2\xa0\xe2\x80\x93 animacinis filmas, sukurtas naudojant Adobe Flash arba pana\xc5\xa1ias animacijos k\xc5\xabrimo programas ir da\xc5\xbeniausiai platinamas .swf formatu. Terminas Flash animacija siejamas ne tik su failo formatu, bet ir tam tikru jud\xc4\x97jimo ir vaizdini\xc5\xb3 stiliumi, kuris daugelyje visuomen\xc4\x97s sluoksni\xc5\xb3 yra vertinamas kaip pernelyg supaprastintas ar nei\xc5\xa1baigtas. Ta\xc4\x8diau de\xc5\xa1imtys Flash animacijos televizijos serial\xc5\xb3, nesuskai\xc4\x8diuojama daugyb\xc4\x97 Flash animacijos televizijos reklam\xc5\xb3, bei \xc4\xafvair\xc5\xabs apdovanojimai liudija, kad Flash animacija i\xc5\xa1gyvena renesans\xc4\x85._NEWLINE_XX a. 10-ojo de\xc5\xa1imtme\xc4\x8dio pabaigoje, kai daugumai interneto vartotoj\xc5\xb3 interneto greitis buvo tik 56 kbit/s, daugelis Flash animacijos k\xc5\xabr\xc4\x97j\xc5\xb3 kurdami projektus, skirtus platinti internetu, naudojo ribot\xc4\x85 animacij\xc4\x85 (angl. limited animation) arba i\xc5\xa1karp\xc5\xb3 animacij\xc4\x85 (angl. cutout animation). Tai leido k\xc5\xabr\xc4\x97jams kurti trumpametra\xc5\xbeias, ne didesnes kaip 1 MB animacijas._NEWLINE_Flash technologija gali integruoti rastrin\xc4\x99 grafik\xc4\x85 ir kitus rastrine grafika paremtus vaizdus, taip pat vaizdo \xc4\xafra\xc5\xa1us. Visgi dauguma Flash film\xc5\xb3 yra sukurti naudojant vektorinius br\xc4\x97\xc5\xbeinius, kurie padeda i\xc5\xa1gauti ry\xc5\xa1k\xc5\xb3 vaizd\xc4\x85 ir i\xc5\xa1laikyti ger\xc4\x85 kokyb\xc4\x99. Keletas blogai sukurtos Flash animacijos po\xc5\xbeymi\xc5\xb3 yra tr\xc5\xabk\xc4\x8diojantys judesiai (pastebimi veik\xc4\x97jams vaik\xc5\xa1\xc4\x8diojant ar j\xc5\xb3 gestuose), jud\xc4\x97jimas i\xc5\xa1 anksto nustatyta tvarka, l\xc5\xabp\xc5\xb3 judesi\xc5\xb3 nesutapimas su garsu ir staig\xc5\xabs pasikeitimai i\xc5\xa1 priekinio vaizdo pereinant \xc4\xaf profilin\xc4\xaf._NEWLINE_Flash animacija paprastai platinama internete, d\xc4\x97l ko ji dar da\xc5\xbenai vadinama internetine animacija, internetiniais filmukais arba webtoons. Internetin\xc4\x97 Flash animacija gali b\xc5\xabti interaktyvi ir da\xc5\xbenai yra kuriama serijomis. Flash animacija n\xc4\x97ra tapatinama su internetiniais komiksais (angl. webcomic), kurie yra ne animuoti filmukai, o stati\xc5\xa1ki komiksai. Jungtin\xc4\x97je Karalyst\xc4\x97je Flash animacijos mokoma visose \xc5\xa1alies mokyklose ir j\xc4\x85 galima mokytis sustiprintu A lygiu.\n_START_SECTION_\nIstorija\n_START_PARAGRAPH_\nKompanijos \xe2\x80\x9eMacromedia\xe2\x80\x9c sukurt\xc4\x85 Flash program\xc4\x85 (kartu su kitomis \xe2\x80\x9eMacromedia\xe2\x80\x9c programomis) 2005 met\xc5\xb3 baland\xc5\xbeio m\xc4\x97nes\xc4\xaf \xc4\xafsigijo programin\xc4\x97s \xc4\xafrangos kompanija \xe2\x80\x9eAdobe\xe2\x80\x9c. Naujausia programos versija \xc5\xa1iuo metu yra Flash CS6.\n_START_SECTION_\nPirmasis garsus Flash technikos panaudojimas\n_START_PARAGRAPH_\nPirmasis garsus Flash animacijos formato panaudojimas buvo animacinio televizinio serialo \xe2\x80\x9eThe Ren & Stimpy Show\xe2\x80\x9c k\xc5\xabr\xc4\x97jo\xc2\xa0\xe2\x80\x93 John Kricfalusi darbas. 1997\xc2\xa0m. spalio 15 d. jis i\xc5\xa1leido \xe2\x80\x9eThe Goddamn George Liquor Program\xe2\x80\x9c\xc2\xa0\xe2\x80\x93 pirm\xc4\x85j\xc4\x85 animacini\xc5\xb3 film\xc5\xb3 serij\xc4\x85, sukurt\xc4\x85 specialiai internetui. V\xc4\x97liau J. Kricfalusi suk\xc5\xabr\xc4\x97 daugiau animacini\xc5\xb3 projekt\xc5\xb3 su Flash programa, tarp j\xc5\xb3 ir kelet\xc4\x85 internetini\xc5\xb3 trumpametra\xc5\xbei\xc5\xb3 film\xc5\xb3 tinklalapiui Icebox.com, televizini\xc5\xb3 reklam\xc5\xb3 bei muzikin\xc4\xaf vaizdo klip\xc4\x85. Netrukus po to, vis daugiau internetini\xc5\xb3 animacini\xc5\xb3 film\xc5\xb3 atsirado internete.\n_START_SECTION_\nPirmasis reguliariai rodomas Flash animacinis serialas\n_START_PARAGRAPH_\n1999 met\xc5\xb3 vasario 26 d. \xc4\xafvyko labai svarbus \xc4\xafvykis Flash animacijos istorijoje, kai populiarus internetinis serialas \xe2\x80\x9eWhirlGirl\xe2\x80\x9c tapo pirmuoju reguliariai rodomu Flash animuotu internetiniu serialu. \xc5\xa0io filmo premjera \xc4\xafvyko svarbiame kabeliniame kanale Showtime, precedento neturin\xc4\x8dioje televizijos transliacijoje. Tuo pa\xc4\x8diu metu buvo paleista transliacija Showtime internetiniame puslapyje. Serialo \xe2\x80\x9eWhirlGirl\xe2\x80\x9c, sukurto David B. Wiliams ir prodiusuoto jo paties \xc4\xafkurtos kompanijos \xe2\x80\x9eVisionary Media\xe2\x80\x9c, istorija pasakoja jaunos superheroj\xc4\x97s nuotykius kovojant u\xc5\xbe laisv\xc4\x99 ateityje, kuri\xc4\x85 valdo visagal\xc4\x97 Mediatech imperija. Serialas prad\xc4\x97tas rodyti 1997 met\xc5\xb3 pavasar\xc4\xaf kaip internetine komedija, su ribotomis animacijos ir garso galimyb\xc4\x97mis. Po susijungimo su tokiais partneriais kaip Lycos.com ir WebTV, serialas 1998 metais pirmasis pritaik\xc4\x97 Flash animacij\xc4\x85. Po debiuto Showtime kanale, tituluota heroj\xc4\x97 pasirod\xc4\x97 daugiau nei 50-tyje Flash internetini\xc5\xb3 epizod\xc5\xb3 Showtime tinklalapyje ir vaidino milijonin\xc4\x97je Showtime multimedijos marketingo kampanijoje.\n_START_SECTION_\nPirmasis virusinis Flash filmukas\n_START_PARAGRAPH_\nBeveik tuo pa\xc4\x8diu metu Joe Cartoon paskelb\xc4\x97 savo interaktyvi\xc4\x85j\xc4\x85 animacij\xc4\x85 \xe2\x80\x9eVarl\xc4\x97 smulkintuve\xe2\x80\x9c (Frog in a Blender) ir tapo vienu i\xc5\xa1 pirm\xc5\xb3j\xc5\xb3 ir tikr\xc5\xb3j\xc5\xb3 virusini\xc5\xb3 hit\xc5\xb3 internete, turin\xc4\x8di\xc5\xb3 daugiau nei 90 milijon\xc5\xb3 per\xc5\xbei\xc5\xabr\xc5\xb3 nuo tada, kai buvo i\xc5\xa1leistas 1999 metais.\n_START_SECTION_\nPirmasis Flash animuotas muzikinis klipas\n_START_PARAGRAPH_\n1999 met\xc5\xb3 lapkrit\xc4\xaf pirm\xc4\x85 kart\xc4\x85 pasirod\xc4\x97 muzikin\xc4\x97 grup\xc4\x97 \xe2\x80\x9eThe Von Ghouls\xe2\x80\x9c, tapusi pirm\xc4\x85ja muzikos grupe internete, skelbusia animacini\xc5\xb3 film\xc5\xb3 epizodus, papildytus originaliomis dainomis bei 1970 metais rodytais \xc5\xa1e\xc5\xa1tadienio ryto animaciniais filmukais. Daugyb\xc4\x97 populiari\xc5\xb3 internetini\xc5\xb3 portal\xc5\xb3 naudojo Flash animacij\xc4\x85 10-ojo de\xc5\xa1imtme\xc4\x8dio interneto svetaini\xc5\xb3 suklest\xc4\x97jimo metu. Tarp j\xc5\xb3\xc2\xa0\xe2\x80\x93 tokie portalai, kaip Newgrounds, Icebox, MondoMedia, CampChaos, MediaTrip, Bogbeast ir AtomFilms. Stan Lee\xc2\xa0\xe2\x80\x93 \xe2\x80\x9eMarvel\xe2\x80\x9c komiks\xc5\xb3 k\xc5\xabr\xc4\x97jas\xc2\xa0\xe2\x80\x93 suk\xc5\xabr\xc4\x97 animuot\xc5\xb3 komiks\xc5\xb3 internetin\xc4\x99 svetain\xc4\x99.\n_START_SECTION_\nFlash animuot\xc5\xb3 filmuk\xc5\xb3 i\xc5\xa1populiar\xc4\x97jimas internete\n_START_PARAGRAPH_\nInternete taip pat buvo platinami suaugusiems skirti Flash animacini\xc5\xb3 filmuk\xc5\xb3 puslapiai. Kai kuriuos animacinius to laikotarpio filmukus, tokius kaip \xe2\x80\x9eQueer Duck\xe2\x80\x9c, \xe2\x80\x9eGary the Rat\xe2\x80\x9c, \xe2\x80\x9eHappy Tree Friends\xe2\x80\x9c ir politin\xc4\xaf \xe2\x80\x9eJibJab\xe2\x80\x9c, prad\xc4\x97jo transliuoti tradicin\xc4\x97s \xc5\xbeiniasklaidos priemon\xc4\x97s. Ta\xc4\x8diau ilgainiui, tendencija pasikeit\xc4\x97: po to kai transliuotojos ABC ir FOX nutrauk\xc4\x97 \xe2\x80\x9eAtom Films\xe2\x80\x9c ir \xe2\x80\x9eFlinch Studio\xe2\x80\x9c produkcijos transliacijas, pastarosios 2000\xe2\x80\x932001\xc2\xa0m. suk\xc5\xabr\xc4\x97 vien tik internetui skirtus \xe2\x80\x9eThe Critic\xe2\x80\x9c epizodus.\n_START_SECTION_\nFlash animacija ir kinas\n_START_PARAGRAPH_\nFlash technika sukurtam k\xc5\xabriniui nedaug tr\xc5\xabko iki pasirodymo did\xc5\xbeiajame kino ekrane. 2001 metais prasid\xc4\x97jo Flash k\xc5\xabrinio, tur\xc4\x97jusio tapti pirmuoju Flash vaidybiniu filmu, gamyba. Filmo siu\xc5\xbeetas buvo paremtas internetui skirtu nes\xc4\x97kmingu animaciniu serialu \xe2\x80\x9eLil' Pimp\xe2\x80\x9c ir, prie\xc5\xa1ingai nei jo pirmtakas, tur\xc4\x97jo santykinai didel\xc4\xaf biud\xc5\xbeet\xc4\x85 k\xc5\xabrybai, garsi\xc5\xb3 aktori\xc5\xb3 pavard\xc5\xbei\xc5\xb3 (toki\xc5\xb3 kaip William Shatner, Bernie Mac ir Lil' Kim) s\xc4\x85ra\xc5\xa1\xc4\x85, piln\xc4\x85 k\xc5\xabrybin\xc4\x99 komand\xc4\x85 ir beveik 80 minu\xc4\x8di\xc5\xb3 trukm\xc4\x97s siu\xc5\xbeet\xc4\x85. Nors televizijos ir kino platintoja \xe2\x80\x9eSony Pictures\xe2\x80\x9c nusprend\xc4\x97 filmo nei\xc5\xa1leisti, j\xc4\xaf galiausiai DVD formatu platinti prad\xc4\x97jo kita platinimo kompanija\xc2\xa0\xe2\x80\x93 \xe2\x80\x9eLion\xe2\x80\x99s Gate\xe2\x80\x9c.\n_START_SECTION_\nPirmasis Flash filmukas televizijos eteryje\n_START_PARAGRAPH_\n2000 metais \xc4\xafvyko dar vienas svarbus \xc4\xafvykis, kai pirmoji auk\xc5\xa1tos transliavimo kokyb\xc4\x97s Flash animacija pasirod\xc4\x97 televizijoje. Hip hop\xe2\x80\x99o atlik\xc4\x97jo Dice Raw muzikinis vaizdo \xc4\xafra\xc5\xa1as \xe2\x80\x9eThin Line between Raw and Jiggy\xe2\x80\x9c pasirod\xc4\x97 did\xc5\xbeiuosiuose ekranuose skaitmenini\xc5\xb3 film\xc5\xb3 festivalyje Resfest 2000, televizijoje per BET kanal\xc4\x85 ir internete tokiuose portaluose kaip Sputnik7.com, Shockwave.com, Heavy.com. Klipas taip pat buvo \xc4\xaftrauktas \xc4\xaf CD ir i\xc5\xa1leistas. \xc5\xa0is filmukas tapo pirmuoju pramoginio pob\xc5\xabd\xc5\xbeio produktu medij\xc5\xb3 istorijoje. Todd Wahnish, kuris v\xc4\x97liau suk\xc5\xabr\xc4\x97 \xe2\x80\x9eMarvel Entertainment\xe2\x80\x9c produkt\xc4\x85 \xe2\x80\x9eAll Winners Squad\xe2\x80\x9c, buvo per\xc4\x97jimo nuo tradicin\xc4\x97s pie\xc5\xa1imo ranka technikos \xc4\xaf vektoriniais apra\xc5\xa1om\xc4\x85 animacij\xc4\x85 pradininkas. Vaizdo \xc4\xafra\xc5\xa1\xc5\xb3 i\xc5\xa1populiar\xc4\x97jimas paskatino Flash technika kurtos televizin\xc4\x97s animacijos suklest\xc4\x97jim\xc4\x85.\n_START_SECTION_\nNes\xc4\x97kmingi Flash technikos bandymai\n_START_PARAGRAPH_\nKeletas \xc4\xafra\xc5\xa1\xc5\xb3 bendrovi\xc5\xb3, siekdamos internete i\xc5\xa1populiarinti tokius atlik\xc4\x97jus kaip Madonna, Beastie Boys ir Tenacious D, eksperimentavo su animuotais muzikos klipais. Ta\xc4\x8diau nei vienas i\xc5\xa1 j\xc5\xb3 netapo hitu, leidusiu greitai i\xc5\xa1populiar\xc4\x97ti Flash technika animuotiems muzikiniams klipams._NEWLINE_Nepasisek\xc4\x97 ir Adamui Sandleriui bei Timui Burtonui. Jie suk\xc5\xabr\xc4\x97 ir i\xc5\xa1leido originalius tik internetui skirtus animacinius darbus, ta\xc4\x8diau ne\xc4\xafsteng\xc4\x97 sukurti s\xc4\x97kmingo finansinio modelio. Taip d\xc4\x97l perspektyvios mikro-apmok\xc4\x97jimo sistemos tr\xc5\xabkumo \xc5\xa1i animuot\xc5\xb3 muzikos klip\xc5\xb3 kryptis ne\xc4\xafsitvirtino.\n_START_SECTION_\n\xc5\xa0iuolaikiniai Flash animaciniai filmukai\n_START_PARAGRAPH_\nKeletas populiari\xc5\xb3 internetini\xc5\xb3 serial\xc5\xb3 \xc5\xa1iuo metu gaminami naudojant Flash technik\xc4\x85. Toki\xc5\xb3 serial\xc5\xb3 pavyzd\xc5\xbeiai: Emmy apdovanojim\xc5\xb3 laim\xc4\x97tojas \xe2\x80\x9eOff-Mikes\xe2\x80\x9c, i\xc5\xa1leistas ESPN ir Animax Entertainment; \xe2\x80\x9eWarner Brothers\xe2\x80\x9c sukurtas \xe2\x80\x9eGotham Girls\xe2\x80\x9c; \xe2\x80\x9eFuture Thought Productions\xe2\x80\x9c sukurtas \xe2\x80\x9eCrime Time\xe2\x80\x9c; broli\xc5\xb3 Mike ir Matt Chapman sukurtas \xe2\x80\x9eHomestartRunner\xe2\x80\x9c._NEWLINE_Daugelis animacini\xc5\xb3 televizijos serial\xc5\xb3 yra pagaminti naudojant Macromedia Falsh. \xc5\xa0i programa naudojama d\xc4\x97l 2 prie\xc5\xbeas\xc4\x8di\xc5\xb3: s\xc4\x85lyginai ma\xc5\xbeos produkcijos kainos ir unikalus stilius, gaunamas naudojant \xc5\xa1i\xc4\x85 programin\xc4\x99 \xc4\xafrang\xc4\x85. Pavyzd\xc5\xbeiai: \xe2\x80\x9eMetalocalypse\xe2\x80\x9c, \xe2\x80\x9eBeing Ian\xe2\x80\x9c, \xe2\x80\x9eFoster's Home for Imaginary Friends\xe2\x80\x9c, \xe2\x80\x9eKappa Mikey\xe2\x80\x9c, \xe2\x80\x9eHi Hi Puffy AmiYumi\xe2\x80\x9c, \xe2\x80\x9eHappy Tree Friends\xe2\x80\x9c, \xe2\x80\x9eOdd Job Jack\xe2\x80\x9c, \xe2\x80\x9eWow! Wow! Wubbzy!\xe2\x80\x9c, \xe2\x80\x9eMonkey Dust\xe2\x80\x9c (kanalas BBC), \xe2\x80\x9eModern Toss\xe2\x80\x9c (kanalas Channel Four), \xe2\x80\x9eYin Yang Yo\xe2\x80\x9c, \xe2\x80\x9eAaagh! It's the Mr. Hell Show!\xe2\x80\x9c, \xe2\x80\x9eMy Little Pony: Friendship is Magic\xe2\x80\x9c (kanalas The Hub) (\xc5\xa1iai laidai naudota smarkiai modifikuota Flash 8 versija), \xe2\x80\x9eEli\xe2\x80\x99s Dirty Jokes\xe2\x80\x9c (kanalas Cinemax), \xe2\x80\x9eQueer Duck\xe2\x80\x9c (kanalas Showtime) ir \xe2\x80\x9eShorties Watching Shorties\xe2\x80\x9c (kanalas Comedy Central).\n_START_SECTION_\nFlash filmukai suaugusiesiems\n_START_PARAGRAPH_\nKitos televizijos laidos (tokios kaip \xe2\x80\x9eHome Movies\xe2\x80\x9c ir \xe2\x80\x9eHarvey Birdman, Attorney at Law\xe2\x80\x9c), transliuotos per suaugusi\xc5\xb3j\xc5\xb3 televizijos kanal\xc4\x85 Adult Swim, priklausant\xc4\xaf \xe2\x80\x9eCartoon Network\xe2\x80\x9c kabelin\xc4\x97s televizijos tinklui, vietoj \xc4\xafprastos animacijos technologijos prad\xc4\x97jo naudoti Flash animacij\xc4\x85.\n_START_SECTION_\nFlash animacija film\xc5\xb3 festivaliuose\n_START_PARAGRAPH_\nDaugelis animacijos film\xc5\xb3 festivali\xc5\xb3 reagavo \xc4\xaf i\xc5\xa1populiar\xc4\x97jusi\xc4\x85 Flash animacij\xc4\x85 \xc4\xaftraukdami \xc4\xaf konkurs\xc4\x85 atskir\xc4\x85 internetin\xc4\x97s animacijos kategorij\xc4\x85. Taip pat buvo \xc4\xafsteigti special\xc5\xabs \xc5\xbeiniatinklyje panaudotos Flash animacijos konkursai. Sp\xc4\x97jama, jog ateityje Flash technika bus priskiriama \xe2\x80\x9epagaminta naudoti internete\xe2\x80\x9c kategorijai. Taip gali nutikti tod\xc4\x97l, kad var\xc5\xbeymasis animacini\xc5\xb3 film\xc5\xb3 festivaliuose yra specialiai organizuojamas kategorijomis pagal filmo trukm\xc4\x99 ir platinimo kanalus, ne pagal naudot\xc4\x85 animacijos technik\xc4\x85 ar \xc4\xafrankius.\n_START_SECTION_\nFlash animacijos platinimas\n_START_PARAGRAPH_\nNors naudojant Flash technologij\xc4\x85 animacijos k\xc5\xabrimas gali b\xc5\xabti lengvesnis ir pigesnis nei naudojant tradicin\xc4\x97s animacijos k\xc5\xabrimo metodus, tikrosios laiko, pinig\xc5\xb3 ir projektui \xc4\xafgyvendinti reikaling\xc5\xb3 \xc4\xafg\xc5\xabd\xc5\xbei\xc5\xb3 s\xc4\x85naudos priklauso nuo pasirinkto turinio ir stiliaus. Platinimas internete yra \xc5\xbeymiai paprastesnis ir pigesnis nei transliavimas televizijoje, o internetin\xc4\x97s svetain\xc4\x97s, tokios kaip Newgrounds, si\xc5\xablo nemokam\xc4\x85 talpinim\xc4\x85. Daugyb\xc4\x97 Flash animacij\xc5\xb3 yra sukurta m\xc4\x97g\xc4\x97j\xc5\xb3 ir neprofesional\xc5\xb3. Didel\xc4\x97 dalis Flash animacijos, kuri i\xc5\xa1 prad\xc5\xbei\xc5\xb3 platinama internete, v\xc4\x97liau tampa populiari ir j\xc4\x85 ima transliuoti televizijoje, ypa\xc4\x8d tokiuose kanaluose kaip MTV and G4TV.\n_START_SECTION_\nFlash animacija profesionaliose studijose\n_START_PARAGRAPH_\nFlash animacijos gamyba ypa\xc4\x8d populiari did\xc5\xbeiosiose animacijos studijose visame pasaulyje, nes animatoriai naudojasi \xc5\xa1ios programin\xc4\x97s \xc4\xafrangos galimyb\xc4\x97mis susisteminti didel\xc4\x99 dal\xc4\xaf resurs\xc5\xb3 (pavyzd\xc5\xbeiui, veik\xc4\x97jus, scenas, judesius) pakartotiniam naudojimui. Kadangi Flash failai yra vektoriniai, animacij\xc4\x85 perkeliant \xc4\xaf 35\xc2\xa0mm juost\xc4\x85 visi\xc5\xa1kai nenuken\xc4\x8dia vaizdo kokyb\xc4\x97. \xc5\xa0ia funkcija naudojasi keletas nepriklausom\xc5\xb3 animatori\xc5\xb3 pasaulyje, \xc4\xafskaitant ir JAV animatori\xc5\xb3 ir re\xc5\xbeisieri\xc5\xb3 Phil Nibbelink: jo 77 minu\xc4\x8di\xc5\xb3 pilnametra\xc5\xbeis filmas \xe2\x80\x9eRomeo & Juliet: Sealed with a Kiss\xe2\x80\x9c kino teatruose pasirod\xc4\x97 2006\xc2\xa0m. Filme \xe2\x80\x9eDisneyland\xe2\x80\x99s 50 Magical Years\xe2\x80\x9c Steve Martin bendravo su Antuliu Donaldu, kur nuo ranka pie\xc5\xa1to an\xc4\x8diuko animacijos buvo pa\xc5\xa1alinta spalva ir v\xc4\x97liau v\xc4\x97l nuspalvinta su naudojantis Flash programa. Animacinio serialo \xe2\x80\x9eDrawn Together\xe2\x80\x9c rinkinyje \xe2\x80\x9eThe Drawn Together Movie: The Movie!\xe2\x80\x9c, kur\xc4\xaf 2010\xc2\xa0m. baland\xc4\xaf pristat\xc4\x97 Comedy Central, buvo atsisakyta serij\xc5\xb3, kuriose buvo naudojama tradicin\xc4\x97 animacija, pakei\xc4\x8diant jas Flash animacija.\n_START_SECTION_\nKitos programos, naudojamos kurti Flash animacij\xc4\x85\n_START_PARAGRAPH_\nYra daugyb\xc4\x97 kit\xc5\xb3 programin\xc4\x97s \xc4\xafrangos paket\xc5\xb3, kurie leid\xc5\xbeia kurti failus .swf formatu. Tarp j\xc5\xb3 Toon Boom, Xara Photo & Graphic Designer, Vectorian Giotto, CelAction2D, Toufee, KoolMoves, Express Animator, Alligator Flash Designer, Amara Web Animation software ir Anime Studio._NEWLINE_\xc5\xa0ios pirmin\xc4\x97s programos padeda kuriant multiplikacijas, ypa\xc4\x8d su \xc4\xafrankiais, kurie pritaikyti tradiciniams animatoriams, pavyzd\xc5\xbeiui, \xc4\xafrankis konstruojant veik\xc4\x97jus, kuris \xc5\xbeymiai pagreitina veik\xc4\x97jo animavim\xc4\x85. Be to, yra program\xc5\xb3, kurios gali paversti 3D informacij\xc4\x85 \xc4\xaf 2D vektorius.\n_START_SECTION_\nFlash animacija Lietuvoje\n_START_PARAGRAPH_\nLietuvoje Flash technik\xc4\x85 savo darbuose da\xc5\xbenai naudoja, ko gero, labiausiai \xc5\xbeinomas video vaizdo \xc4\xafra\xc5\xa1\xc5\xb3 k\xc5\xabr\xc4\x97jas Tadas Vidmantas. \xc5\xa0ia technika kurti filmukai (\xe2\x80\x9eAr verta tapti studentu Lietuvoje?\xe2\x80\x9c, \xe2\x80\x9eKaip tapti politiku Lietuvoje?\xe2\x80\x9c, \xe2\x80\x9eDangaus registrat\xc5\xabra\xe2\x80\x9c ir kiti), kuriuose k\xc5\xabr\xc4\x97jas i\xc5\xa1rei\xc5\xa1kia savo nuomon\xc4\x99 skirti paaugliams ir vyresniajai auditorijai._NEWLINE_Taip pat \xc5\xa1is k\xc5\xabr\xc4\x97jas\xc2\xa0\xe2\x80\x93 dviej\xc5\xb3 suaugusiesiems skirt\xc5\xb3 animacini\xc5\xb3 serial\xc5\xb3 (portale CTV.LT platinto serialo \xe2\x80\x9ePuiki pora\xe2\x80\x9c ir MTV Lietuva eteryje transliuoto bei internete platinto serialo \xe2\x80\x9eRobots With Attitude\xe2\x80\x9c) autorius._NEWLINE_Flash technika Lietuvoje ypa\xc4\x8d da\xc5\xbenai sutinkama reklamos srityje kuriant internetinius reklaminius skydelius ar reklaminius televizijos klipus._NEWLINE_Jau min\xc4\x97tas vaizdo \xc4\xafra\xc5\xa1\xc5\xb3 k\xc5\xabr\xc4\x97jas T. Vidmantas, naudodamas Flash technik\xc4\x85 suk\xc5\xabr\xc4\x97 reklaminius klipus tokiems prek\xc4\x97s \xc5\xbeenklams kaip OMNITEL, \xc5\xa0vietimo main\xc5\xb3 paramos fondas ir eBuhalteris."